เร่งบังคับคดีขายทรัพย์ปีนี้ให้ได้2แสนล.
"ไพบูลย์" เร่งกรมบังคับคดี ผลักดันทรัพย์ค้าง 2 แสนล้าน หวังให้เงินหนุนเศรษฐกิจ
28 พ.ย. 2558

"ไพบูลย์" เร่งกรมบังคับคดี ผลักดันทรัพย์ค้าง 2 แสนล้าน หวังให้เงินหนุนเศรษฐกิจ
พล.อ.ไพบูลย์ คุ้มฉายา รมว.ยุติธรรม กล่าวมอบนโยบายกรมบังคับคดี ว่าได้เร่งให้ผลักดันสินทรัพย์รอการขายประมาณ 2 แสนล้านบาท ให้ได้โดยเร็ว ซึ่งจะทำให้มีเงินหมุนเวียนในระบบเศรษฐกิจมากขึ้น รวมทั้งมอบหมายให้กรมบังคับคดีจัดกรุ๊ป หรือคัดสินทรัพย์ที่มีปัญหา ไม่สามารถขายได้เป็นเวลานานหลายสิบปีที่คาดว่าจะมีประมาณ 8,000 ล้านบาท เพื่อหาทางแก้ไข
"ที่ผ่านมาถือว่าพอใจผลงานกรมบังคับคดี โดยในปีงบประมาณ 2558 สามารถผลักดันสินทรัพย์ได้ 9.9 หมื่นล้านบาท สูงสุดในรอบ 5 ปี แต่กรมบังคับคดีน่าจะทำได้ดีกว่านี้ เพราะแต่ละปีจะมีทรัพย์ใหม่เข้ามาประมาณ 1 แสนล้านบาท ถ้าผลักดันทรัพย์ออกไปได้ปีละ 1 แสนล้านบาท ก็จะต้องมีทรัพย์ค้างอยู่ในกรมบังคับคดีจำนวนมาก" พล.อ.ไพบูลย์ กล่าว
พล.อ.ไพบูลย์ กล่าวว่า ขณะนี้ กรมบังคับคดีได้ปรับปรุงระบบเทคโนโลยีต่างๆ ที่สอดคล้องกับนโยบายเศรษฐกิจดิจิทัล และปรับปรุงกฎหมายหลายฉบับเพื่อเพิ่มขีดความสามารถในการแข่งขัน ของประเทศ รวมทั้งได้มอบหมายให้ กรมบังคับคดีให้ความรู้ด้านกฎหมายกับเอสเอ็มอีด้วย